འདྲ་བའི་ཆ་ནི་རྒྱ་གར་མི་མང་གི་ནང་དུ་སྒེར་གྱི་ཁེ་ཕན་གཙོ་བོར་བཟུང་ནས་དབྱིན་གཞུང་ལ་སྤྲེལ་ལད་འཁྲབ་པ་དང་།མི་རིགས་དང་རྒྱལ་ཁབ་ཀྱི་ཁེ་ཕན་ལ་རེ་བ་མི་རྒྱག་མཁན་ཡང་ཡོད་པ་བཞིན།ད་ལྟའི་ཆར་བོད་ཕྱི་ནང་གཉིས་སུ་འདི་ལྟ་བུའི་བསམ་ཚུལ་ཡོད་མཁན་ཡང་ཡོད་པས།གནད་དོན་འདིའི་ཆ་ནས་ཕྱོགས་ཙམ་འདྲ་མཚུངས་སུ་གྱུར་ཡོད།བོད་པའི་འཐབ་རྩོད་ནང་རྒྱ་གཞུང་གིས་འགྲེལ་བརྗོད་བྱས་པ་ལྟར་ཆོལ་ཁ་གསུམ་གཅིག་སྒྲིལ་ཡོང་བར་དཀའ་ངལ་ཆེན་པོ་ཡིན་པའི་བསམ་ཚུལ་ཡོད་མཁན་མང་པོ་ཡོད་ཀྱང་།བོད་ཆོལ་ཁ་གསུམ་ནི་ས་ཁོངས་ཀྱི་ཆ་ནས་གཅིག་པ་ཡིན་པ་དང་།ལོ་རྒྱུས་དང་སྐད་ཡིག་རིག་གཞུང་གི་ཐོག་ནས་ཀྱང་གཅིག་པ་ཡིན།རྒྱ་གར་རྒྱལ་ཁབ་ཀྱི་ཁོངས་སུ་སྐད་ཡིག་མི་གཅིག་པ་དང་རིག་གཞུང་མི་གཅིག་པ།ཐ་ན་དབང་བསྒྱུར་བྱེད་མཁན་གྱི་རྒྱལ་པོ་ཡང་མི་གཅིག་པ་ཧ་ཅང་མང་པོ་ཞིག་ཡོད་པ་མ་ཟད།རང་བཙན་ཐོབ་པའི་སྐབས་ཀྱང་རྒྱ་གར་ནང་རྒྱལ་ཕྲན་མང་པོ་ཞིག་མུ་མཐུད་དུ་གནས་ཡོད་པས།བོད་པའི་འཐབ་རྩོད་ལའང་བཟློག་དཀའ་བའི་འགལ་རྐྱེན་ཆེན་པོ་དེ་འདྲ་ཞིག་ཨེ་ཡོད་སྙམ།